ཟབ་བཅུད་ལས༔ འཇམ་དབྱངས་སྒྲུབ་ཐབས་བློ་རྨོངས་མུན་སེལ་བཞུགས༔  ན་མོ་མཉྫུ་ཤྲཱི་ཡེ༔ དད་གུས་དྲག་པོས་འདི་སྐད་བརྗོད༔ ན་མོཿ རང་རིག་འཇམ་དཔལ་གཞོན་ནུར་སྐྱབས་སུ་མཆི༔ རང་གཞན་འགྲོ་ཀུན་བྱང་ཆུབ་ཐོབ་ཕྱིར་བསྒྲུབ༔ དྷཱི༔ རང་སེམས་མ་བཅོས་སྟོང་གསལ་རིག་པའི་ངང༔ རྒྱལ་ཀུན་ཤེས་རབ་ལྷ་གཅིག་འཇམ་པའི་དབྱངས༔ གུར་གུམ་མདོག་ཅན་ ཞལ་གཅིག་ཕྱག་གཉིས་པ༔ གཡས་པས་རལ་གྲི་གཡོན་པས་ཨུཏྤལ་བསྣམས༔ ལོངས་སྐུའི་ཆས་རྫོགས་ཞབས་གཉིས་སྐྱིལ་ཀྲུང་བཞུགས༔ ཐུགས་ཀར་པད་ཟླར་དྷཱི༔མཐར་སྔགས་ཕྲེང་ལས༔ འོད་འཕྲོས་དོན་གཉིས་བྱས་ཤིང་ཚུར་འདུས་པས༔ ལྷ་སྔགས་ཆོས་ཉིད་ཆེན་པོའི་ངང་དུ་བཟླ༔ ཨོཾ་ཨ་ར་པ་ཙ་ན་དྷཱི༔ བཟླས་པས་རྟགས་མཚན་འབྱུང་བར་དུ༔ མི་ཚིག་བར་མ་ཆོད་དུ་བཟླ༔ མ་རིག་མུན་པའི་སྨག་རམ་བསལ༔ ཤེས་རབ་ཡེ་ཤེས་རྟ་བདུན་གསལ༔ པད་འབྱུང་ཐུགས་ཀྱི་ཏི་ལ་ཀ༔ ཉམས་སུ་ལོངས་ཤིག་སྙིང་གི་གཏམ༔ ས་མ་ཡ༔ རྒྱ་རྒྱ་རྒྱ༔ ཞེས་པའང་བློ་གྲོས་གསར་བུ་འཇིགས་སྐྱོབས་ལ། །ནམ་སྤྲུལ་པས་བྲིས། །    ཚོགས་བསྡུས་ནི༔ རཾ་ཡཾ་ཁཾ༔ ཨོཾ་ཨཱཿཧཱུྃ༔ སྐྱབས་གནས་ཀུན་འདུས་བླ་མ་གུ་རུ་རྗེ༔ འདིར་གཤེགས་སྣང་སྲིད་རྒྱན་གྱི་ཚོགས་མཆོད་འབུལ༔ དམ་ ཚིག་ཉམས་ཆག་ཉེས་ལྟུང་ཡོངས་དག་ནས༔ མ་ལུས་འགྲོ་ཀུན་འདྲེན་པའི་དཔལ་ཐོབ་ཤོག༔ ཨོཾ་བཛྲ་ས་ཏྭ་ཧཱུྃ༔ དེ་ལྟར་གྲངས་གསོག་ཚོགས་གཉིས་རྫོགས། །དོན་གཉིས་འབྲས་བུ་ས་ཐོབ་འགྱུར། །ཆོས་དབྱིངས་དང་ནི་བཀྲ་ཚེའི་ངོར། །འཇིགས་མེད་ཏཱ་རེ་ཟུང་གིས་བྲིས། །